Roudiens vir ma en seun; beloning uitgeloofAnnemarie Botha en haar seun Ruan. ŉ Roudiens word Donderdag vir Annemarie Botha en haar seun, Ruan, gehou nadat hulle oor die naweek wreed op ŉ plaas buite Nelspruit, Mpumalanga, aangeval en vermoor is. Die roudiens word vandag om 10:00 in die Nederduitsch Hervormde kerk in Belladonnastraat in Nelspruit gehou. Fanie Botha het Saterdagaand op sy vrou en Ruan se liggame afgekom nadat hy patrollie op die plaas gaan ry het. Annemarie (64) is dood nadat sy verskeie kere met ŉ skerp voorwerp gesteek is en Ruan (31) is vermoedelik met ŉ voorwerp doodgeslaan. Die veiligheidsgroep Bossies Community Justice het intussen ŉ beloning van R100 000 uitgeloof vir inligting wat sal lei tot die inhegtenisneming en vervolging van die skuldiges. Volgens Albert Greyvenstein word daar onverpoos gewerk om die ma en seun se moordenaar(s) vas te trek. Enigiemand met inligting of wat tot die fonds wil bydra, kan met Albert Greyvenstein by 082 567 5212 kontak maak. Fanie en Annemarie Botha. Dit blyk dat Annemarie, ŉ onderwyseres, verbete teruggeveg het toe sy en Ruan, wat verstandelik gestremd was, aangeval is. Botha het met terugkeer na die huis by ŉ sydeur ingegaan en gesien die huis is geplunder. Hy het na sy vrou geroep, maar geen antwoord gekry nie waarna hy op haar en Ruan se liggame in die sitkamer afgekom het. “Sy het op haar rug gelê en Ruan het half bo-oor haar gelê, so ons dink hy het haar probeer beskerm,” het Jaap Breedt, ŉ neef van Fanie, gesê. Ruan het by ŉ sorgsentrum in Lydenburg ingewoon en naweke op die plaas kom kuier. Annemarie was ŉ onderwyseres by die Calvary Christian School in Nelspruit. Die polisie ondersoek sake van moord en roof.